Daar is 'n vriend wat nader is as 'n broer…
Wat 'n vreugde as so iemand deel is van jou lewe. Ek bid dit toe vir my kinders en dit is wat ons hier in Gauteng kom beleef het. Van die begin af was die hele toer gemik om Augustus in Gauteng te wees om saam te val met die vriende se Augustus skoolvakansie. Soveel ruimhartige gasvryheid maak mens nederig. Jy moet al geleer het om te ontvang - slaapplek, kos, aandag, wat ookal die behoefte. Vir iemand wat nie graag iets verniet ontvang nie bly dit 'n bewustelike besluit om myself toe te laat om soveel volgehoue gasvryheid te ontvang.
Marius en Maritjie Agenbag Wynand en André de Kock
Voorsiening wat jy nodig het wanneer jy dit nodig het…
Die einde van Augustus 2012 breek aan. Ons moet aanskuif en ek sien Riaan is nie haastig om te vertrek nie. Ek het al geleer om nie te weet wat more inhou nie, maar ek raak nou namens my gashere effens ongeduldig. Die skoolkwartaal het vir hulle alweer begin en die verpligtinge wat daarmee saamgaan. Ons kon nie dadelik 'n diens vir die Hyundai bussie kry nie en moes dus wag tot die eerste Dinsdag in September 2012. Daarmee saam besluit die manne om die Daniël mannekonferensie in Morelettapark Gemeente te gaan bywoon. "Jy is Myne" – Jesaja 43:1.
Nou moet ons rêrig gaan. Ons reel 'n afskeidsbraai om al die vriende te groet die Sondagmiddag voor ons vertrek. Intussen het Riaan laat weet sy volgende trippie Kaap toe vir die Regskool is oor 'n week. Die regskool verpligting (so 2 dae per kwartaal) was 'n lekker kontantvloei inspuiting en dus het ons besluit om dit in stand te hou vir die jaar. Die probleem is net ons moet nou Gauteng verlaat en hy moet oor 1 week terug wees om van O.R Tambo af te vlieg. Rustig soos altyd maak ons planne om die Maandag te vertrek, nie seker waarheen en nie seker hoe nou gemaak met die vliegery nie. Die Saterdagmiddag kry ons 'n sms van ons vriende se kerkleiers wat aanbied dat ons 2 weke in hul huis kan bly en hondjies versorg terwyl hul met vakansie is. Hulle het niks van ons planne geweet nie! Ons aanvaar met vreugde en spandeer 2 weke op 'n privaat wildplaas. Ons gaan stap 2 keer per dag met die honde en geniet die wildediere. Riaan doen sy ding en ons is veilig en rustig om eksamen te begin. Die huis is heerlik ingerig en elke kind het sy eie werkstasie in die boonste vlak van die huis wat ideaal is vir die eksamen.
Met die ekstra tyd tot ons beskikking kan ons toe Lisa se droom laat waar word om Greta Wiid se Worthy Women Conference by Moreletta Park by te woon. Dis hier waar 'n heeltemal nuwe ervaring op my wag. 5300 vroue in een gebou saamgetrek is 'n gesig. Jy staan tou vir alles. Ek het al Greta beleef en het haar baie geniet en weet dat die media nie die regte prentjie van haar skets nie, maar ek was nie heeltemal te wagte die gemoedskommelinge wat my ingewag het nie. Toe ons uiteindelik na die lang toiletry en soek na ons sitplek tot ruste kom, het haar man al agter die mikrofoon gestaan. Baie waar dinge is daai dag gesê. Ek het even 'n gebed gedoen om elke negatiewe gedagte oor Greta gevange te neem en in gehoorsaamheid te bring aan Christus (soos Kor 10:5) sê. Ek kon dus nie heeltemal die swarigheid in my gemoed verstaan toe ek tuiskom nie. Later het ek selfs apaties geraak en was lus vir niemand. Teen die 2de dag gaan sit ek by die Here. "Wat's fout met my?" vra ek. Ondersoek jou hart, kom 'n gedagte. Ek gaan sit en gaan deur die afgelope dae. My gedagtes is terug by die Worthy Women Conference. Ek het nie gehou van die baie mense bymekaar nie. Aanbid die mense haar? Ek het nie gehou van die ekstensiewe bemarking van die moontlike geldmaak geleenthede nie. Ek het nie gehou van die klere te koop by die koffiewinkel nie. Moet geld altyd so groot rol speel in alles? Here, wat dink u van al hierdie gedagtes? Nou ja, meer duidelike antwoord kon ek seker nie gevra het nie. Ten eerste: Niemand kan hom-/haarself aanstel nie, bevordering kom van die Here. Ten tweede, as die Here 'n deur vir jou oopmaak kan geen mens dit toemaak nie. Ten derde, as jy iets fout sien of voel, bid. Vierdens, jy oordeel volgens haar dade en verwag dat jy geoordeel word volgens jou intensies. En laastens: alle vorme van kritiek beperk die Heilige Gees. Wow, ek bely my kritiese gedagtes en bid vir haar en haar span vir wysheid – ook om hierdie tipe kritiek en gadagtes te hanteer. My hart raak lig en ek beleef hoe my gesindheid teenoor diegene om my weer normaliseer.
Voorsiening, wat jy nodig het wanneer jy dit nodig het…
Dis tyd om te vertrek. Ek is nog nie seker waarheen, maar ek weet Riaan sorteer dit uit. Ons ruim op. Vir oulaas word Karien genooi vir 'n speel. Ons Krugersdorp pelle (die Agenbags) gaan weg vir die naweek en nooi ons uit om in hul huis te kom bly, min wetend dat ons staanplek op Buffelspoort by die ATKV Oord eers van die Maandag af beskikbaar is. So val alles in plek. Ek en Riaan gaan stap, "Mens sal nooit nie blyplek hê nie" sê ek vir Riaan. Hy lag. "Wat, raak ek nou te braaf?" vra ek, "Nee, dis darem 'n ander deuntjie as wat jy so jaar of wat gelede gesing het" antwoord hy. Ja, ek onthou daai tyd. My denke is vir altyd verander.